钦定古今图书集成/理学汇编/学行典/第172卷 > 贺钦
## 钦定古今图书集成/理学汇编/学行典/第172卷 > 贺钦

按《明外史贺钦传》：“钦字克恭，义州卫人。少好学，读《近
思录》有悟。成化二年，以进士授户科给事中，已而师
事献章。既归，肖其像事之。弘治改元，用阁臣荐，起为
陕西参议。檄未至而母死，乃上疏恳辞，具陈四事：一、
资真儒以讲圣学，谓今日要务，莫先经筵，当博访真
儒，以资启沃。二、荐贤才以辅治道。检讨陈献章学术
醇正，称为大贤，宜以非常之礼起之。或俾参大政，或
任经筵，以养君德。三遵祖制，以处内官。内官职掌，载
在《祖训》，不过备洒扫，司启闭而已。近如王振、曹吉祥、
汪直等，或参预机宜，干政令，招权纳宠，邀功启衅。甚
至引左道，进淫巧，以荡上心。误国殃民，莫此为甚。宜
慎饬将来，内不使干预政事，外不使镇守地方，掌握
兵权，四兴礼乐，以化天下。陛下绍基之初，举行朱子
丧葬之礼，而颓败之俗因仍不改。乞申明正礼，革去
教坊俗乐，以广治化。”疏凡数万言。奏入，报闻。正德四
年，太监刘瑾括辽东田，东人震恐。而义州守又贪横，
民变聚众劫掠，顾相戒曰：“毋惊贺黄门。”钦闻之，急谕
祸福，以身任之，乱遂定。钦学不务博涉，专读《四书》《六
经》《小学》，期于反身践实。谓“为学不必求之高远，在主
敬以收放心而已。”隐居医无闾山下，别号“医闾。”卒，年
七十四。